6. Sąjunga pažymi, kad pastaraisiais metais daug nuveikta stiprinant gebėjimą taikyti CITES jūrų gyvūnų rūšims, be kita ko ir Sąjungai teikiant finansinę paramą. Ateityje prireikus reikėtų tęsti šį darbą CITES kontekste. Sąjunga laukia, kol šalys ir CITES sekretoriatas po ŠK 17 pateiks CITES reikalavimų, susijusių su jūrų gyvūnų rūšimis, ypač su plokštėtažiaunių, įgyvendinimo ir laikymosi ataskaitas. Sąjunga taip pat remia geresnį CITES ir RŽVO veiklos koordinavimą atsižvelgiant į jų atitinkamus įgaliojimus, siekdama pagerinti valdymą ir papildomumą, kartu vengiant veiklos dubliavimo ir nesuderinamumo. Sąjunga skatina ir remia išvardytų plokštėtažiaunių ir kitų jūrų gyvūnų rūšių įtraukimą į atitinkamus CITES vertinimo mechanizmus, ypač į CITES gyvūnų komiteto atliekamus vertinimus, siekdama, kad vertinimai būtų pateikti iki ŠK 18. Be to, kol laukiama naujausių mokslinių įrodymų, Sąjunga remia kelių plokštėtažiaunių rūšių (floridinių šilkinių ryklių (Carcharhinus falciformis), jūrų lapių (Alopias spp.) ir mobulių (Mobula spp.)) įtraukimą į CITES II priedą. Sąjunga peržiūrės naujausius mokslinius įrodymus, pateiktus FAO ekspertų grupės, IUCN / TRAFFIC arba gautus iš kitų mokslinių įrodymų šaltinių. Atsižvelgdama į susirūpinimą dėl ungurių rūšių išsaugojimo visame pasaulyje ir dėl tarptautinės prekybos poveikio jų išgyvenimui, Sąjunga taip pat pritaria tam, kad reikia surinkti daugiau svarbios informacijos apie prekybą šia rūšimi ir ją aptarti CITES gyvūnų komitete siekiant parengti rekomendacijas, skirtas CITES ŠK 18. Tačiau Sąjunga nepritars jokiam pasiūlymui, dėl kurio per CITES ŠK 17 europiniai unguriai galėtų būti įtraukti į CITES I priedą.

7. Pastaraisiais metais labai išaugo tarptautinė prekyba atogrąžų miškų medžių rūšimis siekiant užpildyti dalbergijų produktų rinką. Iš turimos informacijos matyti, kad didelė šios prekybos dalis yra netvaraus lygio, susijusi su neteisėtu miškų kirtimu ir yra tokio masto, kad dabar neteisėta prekyba dalbergijomis yra laikoma viena dažniausiai pasitaikančių neteisėtos laukinių gyvūnų ir augalų prekybos formų. Dabar pagal CITES yra saugomos kelios dalbergijų rūšys ir ES turėtų pritarti pasiūlymams įtraukti papildomų dalbergijų rūšių (Pterocarpus erinaceus, tris Guibourtia rūšis ir Dalbergia spp.) į CITES II priedą. Sąjunga mano, kad, remiantis turima informacija ir laikantis atsargumo principo, šio įtraukimo apimtis turėtų būti apibrėžta (atitinkamomis pastabomis) taip, kad apimtų didžiausią produktų, eksportuojamų iš atitinkamų valstybių, kuriose jie yra paplitę, dalį.

8. Sąjungos pozicija dėl pasiūlymų, susijusių su neteisėta prekyba laukiniais augalais ir gyvūnais, turėtų atitikti 3 prioritetus, nustatytus ES kovos su neteisėta prekyba laukiniais augalais ir gyvūnais veiksmų plane, būtent:

− užkirsti kelią neteisėtai prekybai laukiniais augalais ir gyvūnais ir šalinti giliąsias jos priežastis,

− įgyvendinti esamas taisykles, užtikrinti jų vykdymą ir efektyviau kovoti su organizuotais nusikaltimais prieš laukinę gamtą,

− stiprinti kilmės, tranzito ir vartojimo šalių pasaulinę partnerystę prieš neteisėtą prekybą laukiniais augalais ir gyvūnais.

9. Vadovaudamasi pirmuoju prioritetu Sąjunga pritaria tam, kad taikant CITES reikia geriau saugoti rūšis, kurių importas į ES dabar yra netvaraus lygio arba neteisėtas (ypač prekybos egzotiniais naminiais gyvūnais atveju). Todėl Sąjunga pritaria pasiūlymams iš dalies pakeisti priedus dėl magotų (Macaca sylvanus), pilkųjų papūgų (Psittacus erithacus) ir įvairių roplių rūšių. Pripažindama, kad iš turimos informacijos matyti, kad įtraukimo kriterijai yra tenkinami, ir kartu pažymėdama, kad turėtų būti vykdomos tolesnės diskusijos su Indonezija, kuri yra vienintelė šalis, kurioje ši rūšis yra paplitusi, siekiant susitarti dėl tvarios prekybos šia rūšimi, Sąjunga taip pat pritaria tam, kad į II priedą būtų įtraukta raudonžuvės rūšis – kauderni (Pterapogon kauderni).

10. Pagal pirmąjį prioritetą Sąjunga taip pat pritaria rezoliucijos dėl korupcijos, lemiančios palankesnes sąlygas CITES konvenciją pažeidžiančiai veiklai, priėmimui ir papildomų rekomendacijų bei gairių, kuriomis siekiama sumažinti nelegalių laukinių gyvūnų ir augalų produktų paklausą, priėmimui. Sąjunga skirs dėmesį tam, kad sprendimais, dėl kurių bus susitarta CITES ŠK 17, būtų atsižvelgiama į kaimo bendruomenių, kuriems jie gali turėti poveikį, poreikius ir interesus.

11. Pagal antrąjį ir trečiąjį prioritetus Sąjunga pritaria griežtoms priemonėms, kurių imasi šalys įgyvendindamos Konvenciją, ir remia aiškų tvarkaraštį su stebėsenos mechanizmais (įskaitant galimas prekybos sankcijas), taikomais toms šalims, kurios pakartotinai nevykdo savo įsipareigojimų pagal CITES. Tai ypač svarbu sprendžiant brakonieriškos dramblių (žr. toliau), raganosių, Azijos didžiųjų kačių ir skujuočių medžioklės bei dalbergijų kirtimo ir su jais susijusios neteisėtos prekybos problemą. Atsižvelgdama į tai Sąjunga taip pat turėtų pritarti pasiūlymui dėl rezoliucijos, kuria siekiama geriau tikrinti, ar laukiniais gyvūnais apgaule neprekiaujama kaip nelaisvėje veisiamais gyvūnais.

12. Brakonieriška dramblių ir raganosių medžioklė ir neteisėta prekyba dramblio kaulu ir raganosių ragais tebevyksta nerimą keliančiu mastu. Tai tebekelia didelį susirūpinimą ES ir ES prioritetas visais darbotvarkės klausimais, susijusiais su drambliais, turėtų būti paremti veiklą, kuria tiesiogiai sprendžiama ši problema, visų pirma atsižvelgiant į prioritetus, nustatytus ES finansuotame tyrime „Didesni už dramblius. Duomenys ES strateginiam požiūriui į laukinių gyvūnų ir augalų išsaugojimą Afrikoje“ (Larger than Elephants.Input for an EU strategic Approach to a wildlife conservation in Africa). Kalbant apie dramblius, kai kuriose jų paplitimo, tranzito ir paskirties šalyse padaryta nemaža pažanga ir prie pokyčių labai prisidėjo nacionaliniai su dramblio kaulu susiję veiksmų planai, kuriuos parengė 19 šalių vadovaudamosi per paskutinę CITES ŠK priimtais sprendimais. Reikia dar daug ką nuveikti, ypač šalyse, kuriose plačiai vykdoma brakonieriška dramblių medžioklė ir neteisėta prekyba dramblio kaulu. Šiuo tikslu Sąjunga turėtų pritarti nacionalinių su dramblio kaulu susijusių veiksmų planų griežtinimui ir griežtesniam tikrinimui, kaip atitinkamos šalys juos įgyvendina, įskaitant prekybos sankcijų taikymą tais atvejais, kai nuolatos nesiimama tinkamų priemonių siekiant kovoti su brakonieriška dramblių medžiokle ir neteisėta prekyba dramblio kaulu.

13. Sąjunga pažymi, kad šalys pateikė daug dažnai vienas kitam prieštaraujančių pasiūlymų dėl prekybos dramblio kaulu. Pagal CITES sistemą tarptautinė prekyba dramblio kaulu dabar yra draudžiama. Sąjunga mano, kad sąlygos vėl leisti tokią prekybą nėra tenkinamos, ir nepalaiko pasiūlymų per CITES ŠK 17 vėl leisti pradėti tokią prekybą. Sąjunga pažymi, kad nepadaryta pažangos kuriant sprendimų priėmimo mechanizmą, skirtą prekybai dramblio kaulu, ir mano, kad nebūtina dėl tokio mechanizmo skubiai susitarti per ŠK 17. Sąjunga neprieštarauja, kad ši diskusija būtų tęsiama ateityje, tačiau ta diskusija turėtų vykti tik po to, kai gerokai sumažėtų brakonieriška dramblių medžioklė ir neteisėta prekyba dramblio kaulu. Sąjunga taip pat turėtų paraginti visas valstybes, kuriose yra paplitę Afrikos drambliai, pradėti dialogą, kad būtų sutarta dėl bendros pozicijos šiuo klausimu.

14. Sąjunga pažymi, kad buvo atvejų, kai teisėta vidaus prekyba dramblio kaulu kai kuriose CITES šalyse palengvino tarptautinę neteisėtą prekybą dramblio kaulu. Tokiais atvejais Sąjunga turėtų būti pasirengusi paremti raginimus uždrausti atitinkamoms šalims vykdyti tokią vidaus prekybą. Todėl Sąjunga turėtų būti atvira pateiktiems pasiūlymams šiuo klausimu su sąlyga, kad jų taikymo sritis būtų patikslinta. Jei ryšys tarp teisėtos vidaus prekybos dramblio kaulu ir neteisėtos prekybos dramblio kaulu nenustatomas (nei tiesioginis ryšys, kai neteisėtais dramblio kaulo dirbiniais prekiaujama vidaus rinkoje, nei netiesioginis, kai teisėta prekyba skatina nelegalaus dramblio kaulo paklausą), nebūtų tikslinga, kad CITES ragintų uždrausti vidaus prekybą dramblio kaulu, ypač dramblio kaulo dirbiniais, įsigytais anksčiau, nei 1990 m. Afrikos drambliai buvo įtraukti į CITES I priedą.

15. Sąjunga mano, kad CITES sistemoje turėtų būti susitarta dėl tarptautinių gairių, kuriomis būtų užtikrinta, kad į I arba II CITES priedą įtrauktų rūšių medžioklės trofėjai būtų gauti iš tvarių ir teisėtų šaltinių. Sąjunga taip pat pritaria tam, kad CITES gyvūnų komitetas vykdytų daugiau tikrinimų, kaip nustatomos į I priedą įtraukiamų medžioklės trofėjų, ypač leopardų ir liūtų, eksporto kvotos.

16. Sąjunga taip pat turėtų siekti sumažinti ekonominės veiklos vykdytojams ir asmenims tenkančią administracinę naštą, susijusią su tarpvalstybiniu produktų, įtrauktų į CITES, pervežimu tais atvejais, kai mažai tikėtina, jog dėl tokio pervežimo atitinkama rūšis gali nukentėti. Tai visų pirma pasakytina apie muzikantus ir prekybą gatavais dirbiniais, pagamintais iš kai kurių į CITES įtrauktų rūšių.

17. Dėl neteisėtos prekybos laukiniais augalais ir gyvūnais krizės ir CITES taikymo srities išplėtimo įtraukiant naujas rūšis ir šalis pastaraisiais metais CITES patikėta vykdyti daugiau veiklos ir labai išaugo CITES sekretoriato darbo krūvis. Sąjunga turėtų atsižvelgti į šiuos pokyčius, kai per ŠK 17 spręs dėl savo prioritetų ir būsimo CITES sekretoriato biudžeto.